**\* SCRISOARE DESCHISĂ \***

**19.10.2013**

*Către*:

**PARLAMENTUL EUROPEAN**

**CONSILIUL UNIUNII EUROPENE**

**PREȘEDINȚIA ROMÂNIEI**

**GUVERNUL ROMÂNIEI**

* **PRIM-MINISTRU**
* **MINISTERUL AGRICULTURII ȘI DEZVOLTĂRII RURALE**
* **MINISTERUL MEDIULUI ȘI SCHIMBĂRILOR CLIMATICE**

**PREȘEDINTELE SENATULUI**

**PREȘEDINTELE CAMEREI DEPUTAȚILOR**

**SĂ RESPECTĂM PĂDURILE ȘI INDUSTRIA LEMNULUI!**

**Ministerul Agriculturii și Dezvoltării Rurale (M.A.D.R.), în calitate de autoritate de management a Programului Național de Dezvoltare Rurală (P.N.D.R.), intenționează în mod nejustificat ca, în cadrul exercițiului financiar 2014-2020, să aloce fonduri europene insuficiente pentru sectorul forestier, cu grave consecințe economice, sociale și de mediu.**

Alocarea pentru agricultură, silvicultură și dezvoltare rurală în exercițiul financiar 2014-2020 este de **7,1 miliarde euro** (Pilonul I din P.N.D.R.).

Din acestefonduri, M.A.D.R. apropus ca alocare financiară pentru sectorul forestier infima sumă de **220 milioane euro**, pentru întreaga perioadă de 7 ani, deși:

- analiza comparativă a indicatorilor statistici specifici agriculturii și silviculturii reflectă în mod obiectiv nevoia reală de finanțare a sectorului forestier, în funcție de contribuția la economia națională[[1]](#footnote-2);

- raportul Băncii Mondiale, realizat de specialiști de talie europeană ai sectorului forestier, relevă faptul că suma de **1,93 miliarde euro este INSUFICIENTĂ** domeniului silvic pentru perioada de referință[[2]](#footnote-3);

- necesarul de fonduri calculat de specialiștii silvici din Ministerul Mediului și Schimbărilor Climatice este de **3 miliarde euro** pentru PNDR 2014-2020.

Cum a fost posibil să fie propusă o astfel de alocare financiară, ce va conduce în mod automat la blocarea sectorului forestier, deja cronic subfinanțat?

Din cauza faptului că micii proprietari de pădure sunt slab slab reprezentați iar sectorul forestier a fost marginalizat în negocierile interministeriale privind PNDR 2014-2020, M.A.D.R. a calculat pentru silvicultură o sumă insuficientă iar propunerea financiară este nefudamentată deoarece nu ține cont de problemele reale cu care se confruntă pădurile și industria lemnului.

Materializarea acestei propuneri va determina un colaps al sectorului forestier, principala consecință fiind degradarea fondului forestier național, iar cel mai afectați vor fi proprietarii privați de pădure.

În condițiile în pădurile din România se află în proprietate privată în procent de peste 50%, proprietarii de păduri se confruntă cu o multitudine de probleme cauzate de subfinanțare, supraimpozitare și restricții excesive în exercitarea dreptului de proprietate, pe fondul lipsei oricărui sprijin din partea statului - compensații, subvenții etc.[[3]](#footnote-4)

În plus, în lipsa unei strategii coerente care să gestioneze aspectele concrete cu care se confruntă proprietarii în demersurile de gospodărire durabilă a pădurilor, M.M.S.C. nu reușește nici să asigure un cadru legislativ adecvat realităților din sector și nici să utilezeze pârghiile și mecanismele disponibile în vederea atragerii și alocării fondurilor europene pentru silvicultură în cadrul P.N.D.R. 2014-2020.

Cu atât mai grav este faptul că propunerea MADR de alocare a sumei de 220 milioane euro pentru sectorul forestier nu ține cont de rolul deosebit de important pe care sectorul forestier și cel al industriei lemnului îl joacă în economia națională. Trebuie menționat că sectorul forestier și al industriei lemnului sunt printre puținele sectoare ale economiei nationale care încă mai dețin avantaje comparative și mai ales competitive în plan internațional[[4]](#footnote-5). Prin contrast, deși nu este în intenția noastră să diminuăm din importanța sectoarelor agricultură și industrie alimentară, cu excepția cerealelor și a preparatelor din cereale care dețin doar un avantaj comparativ față de competitorii internaționali, toate celelalte subgrupe ale sectoarelor agricultură și industrie alimentară analizate în cadrul strategiei amintite sunt dezavantajate atît comparativ cât și competitiv. Importanța sectorului forestier și al industriei lemnului în economia natională este susținută și de ponderea de 7% în exporturile României a celor două sectoare, în contrast cu cele 10% ale agriculturii și industriei alimentare. Pe lângă importanța economică a sectorului forestier mai trebuie amintită și contribuția socială a acestuia, mai ales în zonele rurale, prin locurile de muncă permanente create în zonă.

Dincolo de valoarea economică și socială, pădurile îndeplinesc funcții vitale de mediu cu efecte benefice asupra conservării biodiversității sau sechestrării gazelor cu efect de seră și cu importanță deosebită în atenuarea efectelor viiturilor în zonele de munte și de combatere a efectelor secetei și a deșertificării în zonele de câmpie. Dar oare cum sunt recompensați proprietarii privați ai acestor păduri pentru bunurile de mediu și sociale pe care le oferă societății? Cu cât mai multe restricții și cheltuieli! Oare cum se simte un proprietar atunci când pădurea sa este inclusă în cadrul unei arii naturale protejate și i se interzice obținerea oricărui venit de pe proprietate, pe de-asupra impunându-i-se și costuri de administrare?! Printr-un contrast inexplicabil, un proprietar al unei suprafețe de pășune din zona montană primește din fondurile europene gestionate de MADR cca. 429 euro/an/ha, în condițiile în care i se și permite să obțină venituri de pe acea suprafață de pășune, practicând o agricultură tradițională. Bineînțeles, proprietarul de pădure nu se poate simți decât trădat și abandonat de toți cei care ar trebui să-i recompenseze eforturile traduse în beneficii resimțite la nivelul întregii societăți.

Ca urmare a subfinanțării cronice a sectorului forestier care se pare că se dorește a se perpetua și în perioada următoare, aceste avantaje deosebit de importante pentru Romania se pot pierde, în loc să fie conservate și chiar îmbunătățite/dezvoltate.

Mai mult, principalele problemele existente nu-și vor găsi rezolvarea, ci se vor acutiza:

- **tăierile ilegale**,în cuantum de aproximativ 8 milioane euro/an, cauzate de rezultatele economice foarte slabe din administrarea pădurilor, pe fondul cadrului de reglementare ineficient și lipsa compensațiilor/subvențiilor;

- **lipsa accesibilității masei lemnoase** în peste 30% din fondul forestier cu distanța de scos-apropiat de peste 1,2 km – cu rezultate în costuri de exploatare și de mediu mari, precum și nemobilizarea resursei de masă lemnoasă pe suprafețe inaccesibile, cu un volum minim de 3 milioane mc masă lemnoasă anual, care intrată în producție/industrie ar genera minim 1 miliard euro anual la PIB și ar stopa exploatarea intensivă a pădurilor accesibile. Mai mult, accesibilitatea fondului forestier pe termen mediu și lung ar crește acumulările de carbon și deci ar avea un efect benefic în ceea ce privește combatarea schimbărilor climatice

- **prejudicii de mediu** și **insecuritatea muncii**, frecvent soldată cu pierderi umane, cauzate de **dotarea precară cu utilaje**;

- **infrastructura (ultra)deficitară**, care afectează per ansamblu întregul sector forestier și industria lemnului[[5]](#footnote-6);

- **lipsa/inaplicabilitatea programelor de împădurire**, ce au cauzat un ritm extrem de scăzut al împăduririi efective a terenurilor agricole/degradate[[6]](#footnote-7).

**DE CE ESTE NECESAR, ÎN MOD EVIDENT, CA M.A.D.R. SĂ REEVALUEZE PROPUNEREA FINANCIARĂ PENTRU SECTORUL FORESTIER?**

**Propunerea financiară a MADR pentru sectorul forestier – 220 milioane euro prin P.N.D.R. 2014-2020 – este greșit fundamentată și inacceptabilă, raportat la necesitățile de dezvoltare concrete și actuale ale domeniului.**

Pentru exemplificare, să precizăm căaceastă propunere financiară este insuficientă dacă ne raportăm doar la una dintre măsurile PNDR, *împădurirea terenurilor*, deoarece M.A.D.R. și M.M.S.C. își asumă responsabilitatea și implicit obligă România să împădurească minim 35.000 de ha în perioada de referință[[7]](#footnote-8), ceea ce reprezintă o investiție de **minim 234,5 milioane** de euro (costul minim pentru împădurirea unui hectar de teren este de 6700 EUR[[8]](#footnote-9)).

În condițiile în care suma propusă, de 220 milioane euro, poate fi deja considerată a fi cheltuită în mod obligatoriu pentru împăduriri, de unde vor fi obținute sumele necesare pentru finanțarea măsurilor privitoare la: ***infrastructura forestieră*, *dotarea cu utilaje*, acordarea de *compensații/subvenții*, *instruire/consultanță*, *cercetare*, *asigurări/fonduri mutuale*** etc.?

Măsurile enumerate mai sus nu sunt opționale sau facultative, ele se regăsesc integral în *“Propunerea de regulament al Parlamentului European și al Consiliului privind sprijinul pentru dezvoltare rurală acordat din Fondul european agricol pentru dezvoltare rurală (FEADR)”*, document care reglementează modul de realizare și implementare al întregului PNDR 2014-2020.

Mai mult, aceste măsuri se regăsesc și în cel mai recent Raport al Băncii Mondiale, iar în condițiile în care nici măcar 2 miliarde de euro nu vor fi suficienți pentru sectorul forestier în perioada 2014-2020, devine clar faptul că propunerea sumei de 220 milioane euro este, în cel mai bun, caz o eroare de calcul.

În baza principiilor de legalitate, eficienţă şi transparenţă a utilizării fondurilor europene, solicităm Autorității de Management din Ministerul Agriculturii și Dezvoltării Rurale să ne transmită criteriile și modul de calcul utilizate în alocarea fondurilor prin PNDR 2014-2020.

Solicităm prin prezenta implicarea factorilor decizionali pentru **înaintarea unei propuneri fundamentate a alocării financiare destinate sectorului forestier în cadrul PNDR 2014-2020,** care să reflecte în mod real necesitățile domeniului silviculturii și industriei lemnului.

De asemenea, solicităm Autorității de Management din Ministerul Agriculturii și Dezvoltării Rurale și factorilor decizionali din Ministerul Mediului și Schimbărilor Climatice să organizeze **consultări reale cu reprezentanții proprietarilor privați de pădure,** pe tema alocării fondurilor PNDR 2014-2020 pentru păduri și industria lemnului.

1. ANEXA – punctul I [↑](#footnote-ref-2)
2. ANEXA – punctul II [↑](#footnote-ref-3)
3. ANEXA – punctul III [↑](#footnote-ref-4)
4. Strategia Națională de Export a României 2011-2015 (Ministerul Economiei, 2013) [↑](#footnote-ref-5)
5. Densitatea medie a drumurilor forestiere este de 6,3 m/ha, cu mult sub nivelul țărilor europene cu topografie similară (Austria 36 m/ha, Elveția 40 m/ha și Franța 26m/ha) - *Analiza SWOT* (M.A.D.R., 2013) [↑](#footnote-ref-6)
6. 9600 ha din 2006 până în prezent - *Analiza socio-economică în perspectiva dezvoltării rurale 2014-2020* (M.A.D.R., 2013) [↑](#footnote-ref-7)
7. *Documentul consultativ pentru elaborarea Acordului de Parteneriat pentru România 2014-2020* (MADR și MMSC, 2013) - înaintat Uniunii Europene [↑](#footnote-ref-8)
8. Studiu ICAS (2006) [↑](#footnote-ref-9)